作者:劉過
標題:沁園春
內容:緩轡徐驅，兒童聚歡，神仙畫圖。正芹塘雨過，泥融路軟，金蓮自策，小小藍輿。傍柳題詩，穿花勸酒，嗅蕊攀條得自如。經行處，有蒼松夾道，不用傳呼。清泉怪石盤紆。信風景江淮各異殊。記東坡賦就，沙籠素壁，西山句好，簾卷晴珠。白玉堂深，黃金印大，無此文君載後車。揮毫罷，看淋漓雪壁，真草行書。